# Ministru kabineta instrukcijas projekta "Grozījumi Ministru kabineta

# 2011.gada 4.janvāra instrukcijā Nr.1 "Kārtība, kādā izstrādā un aktualizē

# institūcijas darbības stratēģiju un novērtē tās ieviešanu""

# sākotnējās ietekmes novērtējuma ziņojums (anotācija)

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta 2009.gada 13.oktobra noteikumu Nr.1178 "[Attīstības plānošanas dokumentu izstrādes un ietekmes izvērtēšanas noteikumi](http://www.likumi.lv/doc.php?id=200576)" 25.punkts.Ministru kabineta 2012.gada 10.aprīļa sēdes protokollēmuma (prot. Nr.19 8.§) "Instrukcijas projekts "Grozījumi Ministru kabineta 2011.gada 4.janvāra instrukcijā Nr.1 "Kārtība, kādā izstrādā un aktualizē institūcijas darbības stratēģiju un novērtē tās ieviešanu""" (TA-802) 2.2.apakšpunkts.Valsts kancelejas direktora 2012.gada 16.aprīļa rezolūcija Nr.05/2012-MK.PROT-19#8 |
| 2. | Pašreizējā situācija un problēmas | Ministru kabineta 2011.gada 4.janvāra instrukcija Nr.1 "Kārtība, kādā izstrādā un aktualizē institūcijas darbības stratēģiju un novērtē tās ieviešanu" (turpmāk – instrukcija Nr.1) izstrādāta, pamatojoties uz Ministru kabineta 2009.gada 13.oktobra noteikumu Nr.1178 "Attīstības plānošanas dokumentu izstrādes un ietekmes izvērtēšanas noteikumi" (turpmāk – noteikumi Nr.1178) 25.punktu, kas nosaka, ka "institūcijas darbības stratēģijas saturu, kā arī kārtību, kādā to izstrādā, aktualizē un novērtē tās ieviešanu, nosaka Ministru kabineta instrukcija". Instrukcijas noslēguma jautājumos sākotnēji bija noteikts, ka nākamais plānošanas cikls ilgst no 2012. līdz 2014.gadam, bet stratēģiju projektus izskatīšanai Ministru kabinetā iesniedz līdz 2012.gada 1.martam. Taču sakarā ar ārkārtas 11.Saeimas vēlēšanām likums "Par valsts budžetu 2012.gadam" tika apstiprināts tikai 2011.gada 15.decembrī, tāpēc institūcijas nevarēja laikus uzsākt to darbības stratēģiju 2012.–2014.gadam izstrādi. Turklāt 2012.gada 1.janvārī stājās spēkā grozījumi Likumā par budžetu un finanšu vadību, kas paredz, ka finanšu ministrs ir atbildīgs par vidēja termiņa budžeta ietvara likuma projekta, gadskārtējā valsts budžeta likuma projekta (budžeta likumprojektu paketes) un tam pievienojamo paskaidrojumu izstrādāšanu. Likums nosaka, ka finanšu ministrs katru gadu izstrādā un iesniedz Ministru kabinetā vidēja termiņa budžeta ietvara likumprojektu nākamajiem trim saimnieciskajiem gadiem, tajā nosakot maksimāli pieļaujamo valsts budžeta izdevumu kopapjomu, kā arī maksimāli pieļaujamo valsts budžeta kopējo izdevumu apjomu katrai ministrijai un citai centrālajai valsts iestādei. Saskaņā ar Likuma par budžetu un finanšu vadību pārejas noteikumu 62.punktu kopā ar likumprojektu "Par valsts budžetu 2013.gadam" (budžeta likumprojektu paketē) Ministru kabinetam līdz 2012.gada 1.oktobrim bija jāiesniedz Saeimā likumprojekts "Par vidēja termiņa budžeta ietvara likumu 2013.–2015.gadam", kurš būtu uzskatāms par pamatu finansējuma norādīšanai institūcijas darbības stratēģijā 2013. un turpmākajiem gadiem. Turpmāk saskaņā ar Likuma par budžetu un finanšu vadību 16.2panta desmito daļu Ministru kabinetam vidēja termiņa budžeta ietvara likumprojekts trim turpmākajiem gadiem jāiesniedz Saeimā līdz kārtējā gada 15.maijam (iepriekš – līdz 30.aprīlim, grozījumi termiņā izdarīti ar 15.11.2012. likumu, kas stājās spēkā 01.01.2013.), savukārt saskaņā ar Likuma par budžetu un finanšu vadību 21.panta pirmo daļu nākamā gada budžeta projekts Ministru kabinetam jāiesniedz Saeimā līdz kārtējā gada 1.oktobrim. Ņemot vērā minēto, 2012.gada 10.aprīlī Ministru kabinets apstiprināja Valsts kancelejas sagatavotos grozījumus instrukcijā Nr.1, paredzot, ka tiek mainīts plānošanas cikls, kuram jāizstrādā institūcijas darbības stratēģija, – saskaņā ar grozījumiem stratēģija tiktu izstrādāta 2013.–2015.gadam un tiktu iesniegta izskatīšanai Ministru kabinetā līdz 2013.gada 30.aprīlim. Papildus tam ar Ministru kabineta sēdes protokollēmuma (prot. Nr.19  8.§) "Instrukcijas projekts "Grozījumi Ministru kabineta 2011.gada 4.janvāra instrukcijā Nr.1 "Kārtība, kādā izstrādā un aktualizē institūcijas darbības stratēģiju un novērtē tās ieviešanu""" (TA-802) 2.punktu tika noteikts, ka Valsts kancelejai četru mēnešu laikā pēc likumprojekta "Par vidēja termiņa budžeta ietvara likumu 2013.–2015.gadam" pieņemšanas Saeimā jāsagatavo un jāiesniedz izskatīšanai Ministru kabinetā, pirmkārt, tiesību akta projekts par grozījumiem noteikumos Nr.1178, paredzot, ka Ministru kabineta loceklis apstiprina ministrijas, kā arī padotības iestādes un ministrijas padotības iestādes darbības stratēģiju, ja normatīvajos aktos nav noteikts citādi, un ka Valsts kancelejas, Korupcijas novēršanas un apkarošanas biroja un Pārresoru koordinācijas centra darbības stratēģiju apstiprina Ministru prezidents, un, otrkārt, tiesību akta projekts par grozījumiem instrukcijā Nr.1. Likumus "Par valsts budžetu 2013.gadam" un "Par vidēja termiņa budžeta ietvaru 2013., 2014. un 2015.gadam" Saeima pieņēma 2012.gada 15.novembrī, savukārt Valsts prezidents tos izsludināja 2012.gada 6.decembrī, paredzot, ka likumi stāsies spēkā 2013.gada 1.janvārī. Papildus Saeima 2013.gada 31.janvārī pieņēma Fiskālās disciplīnas likumu, kas stājās spēkā 2013.gada 6.martā. Atbilstoši šiem likumiem Ministru kabinets 2013.gada 5.februārī ar rīkojumu Nr.40 "Par likumprojekta "Par vidēja termiņa budžeta ietvaru 2014., 2015. un 2016.gadam" un likumprojekta "Par valsts budžetu 2014.gadam" sagatavošanas grafiku" apstiprināja veicamās darbības un termiņus to izpildei, lai sagatavotu vidēja termiņa budžeta ietvaru 2014., 2015. un 2016.gadam un likumprojektu "Par valsts budžetu 2014.gadam". Rīkojums paredz, ka likumprojektu "Par vidēja termiņa budžeta ietvaru 2014., 2015. un 2016.gadam" un likumprojektu "Par valsts budžetu 2014.gadam" Ministru kabinets apstiprinās 2013.gada 23.septembra sēdē un 27.septembrī abi likumprojekti tiks iesniegti Saeimā. Valsts kanceleja, ņemot vērā tai doto uzdevumu izstrādāt grozījumus noteikumos Nr.1178 un instrukcijā Nr.1, 2013.gada 15.februārī organizēja sanāksmi ar visu ministriju un Pārresoru koordinācijas centra pārstāvju līdzdalību, kurā tika pārrunāti provizoriskie grozījumi tiesību aktos saistībā ar institūciju darbības stratēģiju izstrādi un panākta vienošanās par termiņiem darbības stratēģiju izstrādei un stratēģiju saturu. Līdz ar to Valsts kanceleja ir sagatavojusi atbilstošus grozījumus noteikumos Nr.1178 un instrukcijā Nr.1. Abi tiesību akti apstiprināšanai Ministru kabineta sēdē tiks virzīti vienlaikus |
| 3. | Saistītie politikas ietekmes novērtējumi un pētījumi | Instrukcijas projekts šo jomu neskar |
| 4. | Tiesiskā regulējuma mērķis un būtība | Ministru kabineta instrukcijas "Grozījumi Ministru kabineta 2011.gada 4.janvāra instrukcijā Nr.1 "Kārtība, kādā izstrādā un aktualizē institūcijas darbības stratēģiju un novērtē tās ieviešanu"" projekta (turpmāk – instrukcijas projekts) mērķis ir saskaņot institūciju darbības plānošanas instrumenta – darbības stratēģijas – izstrādi ar aktuālo pieeju budžeta plānošanā, saskaņojot gan plānošanas ciklu, gan arī termiņu ministriju darbības stratēģiju izstrādei. Papildus instrukcijas projekta izstrādes mērķis ir arī vienkāršot darbības stratēģiju izstrādes un apstiprināšanas kārtību un novērst līdzīgas informācijas dublēšanos dažādos dokumentos. Instrukcijas projekta būtība – noteikt, ka nākamais plānošanas cikls ilgst no 2014. līdz 2016.gadam un institūcijas darbības stratēģijas projektus ministrijas izstrādās un iesniegs apstiprināšanai triju mēnešu laikā pēc vidēja termiņa budžeta ietvara likuma izsludināšanas (padotības iestādes – attiecīgi divu mēnešu laikā pēc hierarhiski augstākās institūcijas stratēģijas apstiprināšanas). Ar instrukcijas projektu paredzēts noteikt, ka institūcijas darbības stratēģiju apstiprina attiecīgais Ministru kabineta loceklis, kura padotībā tā atrodas, līdz ar to atbilstoši vienkāršota arī darbības stratēģijas aktualizācijas kārtība, paredzot, ka institūcija var sagatavot attiecīgā Ministru kabineta locekļa rīkojuma projektu ar nepieciešamajiem grozījumiem stratēģijas tekstā vai jaunu stratēģijas projektu. Instrukcijas projekts paredz, ka turpmāk institūcijas apstiprinātās stratēģijas ievieto tikai savās mājaslapās internetā. Ņemot vērā, ka ministrijas sagatavo detalizētus paskaidrojumus par ministrijas darbības īstenošanai nepieciešamajiem budžeta līdzekļiem valsts budžeta izstrādes procesā, vienkāršota institūcijas darbības stratēģijas vispārīgā un budžeta sadaļa. Vispārīgajā sadaļā galvenais uzsvars turpmāk būs uz attīstības tendenču un risināmo problēmu apraksta veidošanu un sasaistes nodrošināšanu ar spēkā esošos attīstības plānošanas dokumentos noteiktajiem uzdevumiem un pasākumiem, vienlaikus neizslēdzot iespējas izvirzīt jaunus uzdevumus. Budžeta sadaļā turpmāk būs jānorāda tikai atbilstošajam institūcijas darbības virzienam nepieciešamais finansējums un amata vietas stratēģijas plānošanas ciklā (attiecīgi precizēti divi punkti instrukcijas 1.pielikumā un jaunā redakcijā izteikts instrukcijas 2.pielikums). Vienkāršota institūcijas darbības stratēģijas precizēšanas kārtība, izslēdzot no instrukcijas prasību sagatavot pārskatu par precizēšanas procesā veiktajām izmaiņām un tā publicēšanu mājaslapā internetā (attiecīgi svītrots arī 3.pielikums). Paredzēts, ka stratēģijas izpildes novērtēšana notiek ikgadējās precizēšanas procesā un sagatavojot institūcijas gada publisko pārskatu. Instrukcijas projekts nosaka, ka, iesniedzot izskatīšanai Ministru kabinetā budžeta nefinansētas iestādes nākamā gada budžeta projektu, kā papildmateriālu iesniedz arī stratēģiju, kuru apstiprinājis Ministru kabineta loceklis, kura padotībā atrodas attiecīgā budžeta nefinansētā iestāde, vienlaikus paredzot, ka valsts aģentūras stratēģijas saturu veido atbilstoši Publisko aģentūru likumam. Instrukcijas projekts paredz precizēt darbības stratēģijas aktualizācijas atspoguļošanas termiņa piemēru instrukcijas 6.punktā, kā arī atbilstoši grozījumam par darbības stratēģijas plānošanas ciklu noteikt, ka "n" gads ir 2013.gads. Veicot grozījumus saskaņā ar instrukcijas projektā piedāvāto redakciju, šīs sadaļas 2.punktā identificētā problēma tiks atrisināta pilnībā un institūcijas laikus varēs uzsākt savas darbības stratēģijas izstrādi atbilstoši valsts budžeta plānošanas, izstrādes un saskaņošanas procesam |
| 5. | Projekta izstrādē iesaistītās institūcijas | Valsts kanceleja |
| 6. | Iemesli, kādēļ netika nodrošināta sabiedrības līdzdalība | Instrukcijas projekta izstrādē netika iesaistīta sabiedrība, jo institūcijas darbības stratēģija nodrošina tiešās pārvaldes institūcijas darbības plānošanu tās kompetencē esošajās politikas nozarēs atbilstoši attiecīgajā nozarē apstiprinātajiem attīstības plānošanas dokumentiem, tiesību aktiem un plānotajam institūcijas valsts budžeta izdevumu kopapjomam vidējam termiņam un tiešā veidā sabiedrības intereses neskar |
| 7. | Cita informācija | Nav |

II, III, V un VI sadaļa – instrukcijas projekts šīs jomu neskar.

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Vienlaikus ar instrukcijas projektu Valsts kanceleja ir izstrādājusi grozījumus noteikumos Nr.1178. Abus projektus apstiprināšanai Ministru kabineta sēdē ir plānots virzīt vienlaikus. Papildus nepieciešams izstrādāt grozījumus Publisko aģentūru likumā, paredzot, ka valsts aģentūras vidēja termiņa darbības stratēģiju apstiprina attiecīgais Ministru kabineta loceklis, kura padotībā aģentūra atrodas, un ka darbības stratēģija ir paskaidrojošais dokuments valsts aģentūras budžeta pieprasījumam. Ņemot vērā Ministru kabineta 2009.gada 3.februāra noteikumu Nr.108 "Normatīvo aktu projektu sagatavošanas noteikumi" 3.1punktu, minētie grozījumi Publisko aģentūru likumā tiks sagatavoti, kad likums tiks grozīts pēc būtības un par grozījumu sagatavošanu atbildīgā institūcija būs Valsts kanceleja |
| 2. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Instrukcijas projekta izpildi nodrošinās visas ministrijas, Korupcijas novēršanas un apkarošanas birojs, Valsts kanceleja, Pārresoru koordinācijas centrs un citas tiešās pārvaldes institūcijas, kā arī to padotībā esošās iestādes |
| 2. | Projekta izpildes ietekme uz pārvaldes funkcijām | Instrukcijas projekta izpildi šīs sadaļas 1.punktā minētās institūcijas nodrošinās esošo funkciju ietvaros |
| 3. | Projekta izpildes ietekme uz pārvaldes institucionālo struktūru.Jaunu institūciju izveide | Instrukcijas projekts šo jomu neskar |
| 4. | Projekta izpildes ietekme uz pārvaldes institucionālo struktūru.Esošu institūciju likvidācija | Instrukcijas projekts šo jomu neskar |
| 5. | Projekta izpildes ietekme uz pārvaldes institucionālo struktūru.Esošu institūciju reorganizācija | Instrukcijas projekts šo jomu neskar |
| 6. | Cita informācija | Nav |

Ministru prezidents Valdis Dombrovskis

Vizē:

Valsts kancelejas direktore Elita Dreimane

16.05.2013

1525

Z.Legzdiņa-Joja, 67082904

zane.legzdina@mk.gov.lv